Kohtuasi C‑562/10
Euroopa Komisjon
versus
Saksamaa Liitvabariik
Liikmesriigi kohustuste rikkumise hagi – ELTL artikkel 56 – Saksamaa õigusnormid hoolduskindlustuse valdkonnas – Kodus osutatavad mitterahalised hooldusteenused, mis on välistatud teises liikmesriigis ajutise viibimise korral – Ülekantavatest rahalistest hüvitistest madalam tase – Teistes liikmesriikides hooldusabivahendite laenutamisega seotud kulude hüvitamata jätmine
Kohtuotsuse kokkuvõte
1.        Liikmesriigi kohustuste rikkumise hagi – Kohustuste rikkumise tõendamine – Komisjoni tõendamiskoormis
(ELTL artikkel 258)
2.        Sotsiaalkindlustus – Liidu õigusnormid – Esemeline kohaldamisala – Ravikindlustus – Hoolduskindlustushüvitised – Hõlmamine – Mõiste „hooldusvajadus”
(Nõukogu määrus nr 1408/71, III jaotis)
3.        Teenuste osutamise vabadus – Teenused – Mõiste – Tasuline meditsiiniteenus – Hõlmamine
(ELTL artikkel 56)
4.        Sotsiaalkindlustus – Ravikindlustus – Hoolduskindlustushüvitised – Õigus saada hüvitisi viibimise korral mõnes teises liikmesriigis kui see, kus isik on sotsiaalkindlustusskeemiga liitunud – Liikmesriigi õigusnormid, mis juhul, kui isik viibib ajutiselt teises liikmesriigis, näevad ette talle osutatavate hooldusteenuste hüvitamise madalamal tasemel kui juhul, mil samu teenuseid osutataks liikmesriigis, kus isik on sotsiaalkindlustusskeemiga liitunud – Lubatavus
(ELTL artiklid 48 ja 56; nõukogu määrus nr 1408/71, artikli 22 lõike 1 punkt a ja artiklid 31 ja 36 ning III jaotis)
1.        Vt otsuse tekst.
(vt punktid 41, 50, 52, 53, 61 ja 62)
2.        Vt otsuse tekst.
(vt punktid 44–46)
3.        Vt otsuse tekst.
(vt punktid 47 ja 48)
4.        Liikmesriik, kelle õigusnormid näevad ette, et juhul, kui hoolduskindlustust omav isik viibib ajutiselt mõnes muus liikmesriigis, saab ta hüvitisi, mis on tunduvalt väiksemad hüvitistest, mis on ette nähtud juhul, kui hooldusteenuseid osutatakse selle liikmesriigi territooriumil, ei riku ELTL artiklitest 48 ja 56 tulenevaid kohustusi.
Kuigi liikmesriigid peavad sotsiaalkindlustussüsteemide korraldamise pädevuse teostamisel järgima liidu õigust, eelkõige teenuste osutamise vabadust käsitlevaid sätteid, ja kuigi määruses nr 1408/71 (määrusega nr 118/97 muudetud ja ajakohastatud redaktsioonis, määrusega nr 592/2008 muudetud kujul) hooldusriskile viitavate erisätete puudumisel tuleb riskiga seotud hüvitisi käsitada „haigushüvitistena” selle määruse tähenduses, ei muuda see tõsiasja, et hooldusriskiga seotud hüvitiste ja puhtalt raviteenustega seotud hüvitiste vahel on erinevusi, kuivõrd hooldusriskiga seotud hüvitised ei ole põhimõtteliselt mõeldud lühiajaliselt maksmiseks. Sellest järeldub, et põhimõtted, mis käsitlevad teistes liikmesriikides osutatud raviteenustega seotud kulude hüvitamist, ei ole otse ülekantavad vaidlusalustele siseriiklikele õigusnormidele.
Pealegi näeb ELTL artikkel 48 ette liikmesriikide sotsiaalkindlustusalaste õigusaktide kooskõlastamise, mitte nende harmoniseerimise, nii et vaba liikumist käsitlevad ELT lepingu sätted ei saa kindlustatule tagada, et liikumine teise liikmesriiki ei mõjuta tema ravi‑ või hoolduskindlustushüvitisi. Võttes arvesse liikmesriikide skeemide ja õigusaktide vahel esinevaid erinevusi antud valdkonnas võib niisugune liikumine sõltuvalt asjaoludest olla kindlustatu jaoks rohkem või vähem soodne.
(vt punktid 16, 49, 51, 52, 57, 61 ja 62)